รัฐบาลห่วงใยและให้ความสำคัญปัญหาการขาดแคลนน้ำและปัญหาคุณภาพน้ำอุปโภคบริโภค
นายประพิศ จันทร์มา อธิบดีกรมชลประทาน เปิดเผยว่า รัฐบาลมีความห่วงใยถึงปัญหาการขาดแคลนน้ำและปัญหาคุณภาพน้ำอุปโภคบริโภค เนื่องจากสถานการณ์น้ำทะเลหนุนสูงมาอย่างต่อเนื่อง จึงได้สั่งการให้หน่วยงานที่เกี่ยวข้องแก้ไขปัญหาเร่งด่วนเพื่อบรรเทาปัญหาที่เกิดกับทุกภาคส่วนให้ได้มากที่สุด ทั้งนี้จากสถานการณ์น้ำทะเลหนุนสูงที่มีมาอย่างต่อเนื่อง ประกอบกับพื้นที่ตอนบนมีฝนตกน้อยไม่สม่ำเสมอ ส่งผลให้ปัจจุบัน (5 ก.ค. 64)ที่สถานีสูบน้ำประปาสำแลของการประปานครหลวง(กปน.) มีค่าความเค็มวัดได้ 0.75 กรัม/ลิตร (มาตรฐานการผลิตน้ำประปาไม่เกิน 0.50 กรัม/ลิตร) กรมชลประทานจึงได้ร่วมกับการประปานครหลวงและหน่วยงานที่เกี่ยวข้อง เร่งควบคุมค่าความเค็ม ด้วยการปรับเพิ่มการระบายน้ำจากเขื่อนเจ้าพระยา ในอัตรา 120 ลบ.ม./วินาที ควบคู่ไปกับการระบายจากเขื่อนพระรามหกในอัตรา 60 ลบ.ม./วินาที พร้อมผันน้ำจากแม่น้ำแม่กลองผ่านสถานีสูบน้ำพระยาบรรลือ มายังสถานีสูบน้ำสิงหนาท2 ในอัตรา 15 ลบ.ม./วินาที เพื่อควบคุมคุณภาพน้ำในแม่น้ำเจ้าพระยาตอนล่างให้อยู่ในเกณฑ์ที่กำหนดในช่วงน้ำทะเลหนุนสูงระหว่างวันที่ 11-14 ก.ค. 64 และประสานไปยังสำนักการระบายน้ำกรุงเทพมหานคร ให้ทำการระบายน้ำออกในช่วงน้ำลง เพื่อผลักดันน้ำเค็ม รวมทั้งประสานการประปานครหลวง ปรับเวลาการปฏิบัติการ water hammer ให้สอดคล้องกับสถานการณ์ พร้อมประชาสัมพันธ์ให้ประชาชนได้รับรู้รับทราบถึงสถานการณ์น้ำอย่างต่อเนื่อง ส่วนด้านท้ายน้ำจะบริหารจัดการน้ำด้วยการปิดเปิดประตูระบายน้ำคลองลัดโพธิ์ให้สอดคล้องกับช่วงเวลาที่น้ำทะเลหนุนและปริมาณน้ำในลำน้ำ เพื่อเจือจางค่าความเค็มในแม่น้ำเจ้าพระยานอกจากนี้ จากการลงพื้นที่ติดตามการลำเลียงน้ำจากแม่น้ำแม่กลองผ่านคลองจระเข้สามพัน ลงสู่แม่น้ำท่าจีนผ่านประตูระบายน้ำสองพี่น้องในอัตรา 30 ลบ.ม/วินาที ต่อเนื่องไปยังสถานีสูบน้ำพระยาบรรลือมายังสถานีสูบน้ำสิงหนาท 2 ซึ่งกรมชลประทานได้ดำเนินการลำเลียงน้ำล่วงหน้ามาแล้วตั้งแต่กลางสัปดาห์ที่ผ่านมา ทำให้ปัจจุบันสามารถสูบน้ำลงสู่แม่น้ำเจ้าพระยาได้แล้ว